SL Uradni list Evropske unije L 72/57

IZVEDBENA UREDBA KOMISIJE (EU) 2017/461

z dne 16. marca 2017

o določitvi izvedbenih tehničnih standardov v zvezi s skupnimi postopki, obrazci in predlogami za posvetovalni postopek med zadevnimi pristojnimi organi za nameravane pridobitve kvalificiranih deležev v kreditnih institucijah, kot je navedeno v členu 24 Direktive 2013/36/EU Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (1) ter zlasti člena 22(9) Direktive,

ob upoštevanju naslednjega:

(1) Primerno je določiti skupne postopke, obrazce in predloge, da se pristojnim organom omogoči pravilna ocena obvestil o nameravanih neposrednih ali posrednih pridobitvah ali povečanjih kvalificiranih deležev v kreditnih institucijah, kadar je nameravani pridobitelj nadzorovani subjekt v drugi državi članici ali sektorju, nadrejena oseba takšnega nadzorovanega subjekta ali fizična ali pravna oseba, ki nadzoruje takšen nadzorovani subjekt. V teh primerih bi se morali zadevni pristojni organi posvetovati ter si medsebojno zagotoviti vse zahtevane in vse ostale bistvene informacije.

(2) V skladu s členom 14(2) Direktive 2013/36/EU se posvetovalni postopek iz člena 24 navedene direktive uporablja tudi za oceno delničarjev in družbenikov kreditnih institucij za namene izdaje dovoljenja za začetek opravljanja dejavnosti kreditne institucije. Skupni postopki, obrazci in predloge bi zato morali omogočiti tudi posvetovanje med zadevnimi pristojnimi organi, kadar se ocena delničarjev ali družbenikov s kvalificiranimi deleži opravi v okviru ocene vlog za dovoljenje za kreditne institucije.

(3) Za olajšanje sodelovanja med pristojnimi organi in za zagotovitev učinkovite izmenjave informacij, bi morali pristojni organi imenovati namenske kontaktne točke, zlasti za posvetovalni postopek iz člena 24 Direktive 2013/36/EU, in takšne informacije javno objaviti na svojih spletnih straneh.

(4) Vzpostaviti bi bilo treba posvetovalne postopke z jasnimi roki, da se zagotovi pravočasno in učinkovito sodelovanje med pristojnimi organi.

(5) Ti posvetovalni postopki bi morali tudi zagotavljati, da pristojni organi sodelujejo in skupaj izboljšujejo posvetovalni postopek, in sicer tako da spodbujajo povratne informacije glede kakovosti in primernosti prejetih informacij, kadar je to potrebno.

(6) Ta uredba temelji na osnutku izvedbenih tehničnih standardov, ki ga je Evropski bančni organ (v nadaljnjem besedilu: EBA) predložil Komisiji.

(7) EBA je opravila odprta javna posvetovanja o osnutkih izvedbenih tehničnih standardov, na katerih temelji ta uredba, analizirala morebitne povezane stroške in koristi ter zaprosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Predmet urejanja

Ta uredba določa skupne postopke, obrazce in predloge za posvetovalni postopek iz člena 24 Direktive 2013/36/EU med:

(a) pristojnim organom obstoječe kreditne institucije, v kateri se namerava pridobiti ali povečati kvalificiran delež, ali pristojnim organom, ki je pristojen za izdajo dovoljenja za začetek opravljanja dejavnosti kreditne institucije (v nadaljnjem besedilu: „organ prosilec“);

(b) zadevnim pristojnim organom nameravanega pridobitelja, delničarja ali družbenika, kadar se takšen nameravani pridobitelj, delničar ali član uvršča v eno izmed kategorij iz točk (a), (b) in (c) člena 24(1) Direktive 2013/36/EU (v nadaljnjem besedilu: „zaprošeni organ“).

Člen 2

Imenovane kontaktne točke

Za namene posvetovalnega postopka iz člena 24 Direktive 2013/36/EU zadevni pristojni organi imenujejo kontaktne točke, katerim se pošiljajo obvestila o posvetovanju in druga sporočila v skladu s to uredbo, in sicer navedejo enoten naslov namenskega oddelka ali poštni predal ter te kontaktne točke objavijo na svojih spletnih straneh.

Člen 3

Obvestilo o posvetovanju

1. Organ prosilec pošlje obvestilo o posvetovanju zaprošenemu organu, takoj ko je to mogoče po prejemu obvestila iz člena 22(1) Direktive 2013/36/EU ter v vsakem primeru najpozneje deset delovnih dni po začetku ocenjevalnega obdobja iz drugega pododstavka člena 22(2) navedene direktive.

2. Kadar se ocena iz člena 23(1) Direktive 2013/36/EU opravi v okviru ocene vloge za izdajo dovoljenja za začetek opravljanja dejavnosti kreditne institucije, organ prosilec pošlje obvestilo o posvetovanju zaprošenemu organu, takoj ko je to mogoče po prejemu takšne vloge in v vsakem primeru najpozneje deset delovnih dni po prejemu popolnih informacij iz člena 15 Direktive 2013/36/EU.

3. Organ prosilec pošlje pisna obvestila o posvetovanju iz odstavkov 1 in 2 po pošti, telefaksu ali varnih elektronskih poteh ter jih naslovi na imenovano kontaktno točko zaprošenega organa.

4. Organ prosilec pošlje obvestila o posvetovanju iz odstavkov 1 in 2, tako da izpolni predlogo iz Priloge I, v kateri določi glavne podrobnosti nameravanega deleža in informacije, ki jih v zvezi s tem organ prosilec zahteva od zaprošenega organa.

Člen 4

Potrdilo o prejemu obvestila o posvetovanju

Zaprošeni organ pošlje organu prosilcu potrdilo o prejemu obvestila o posvetovanju iz člena 3 v dveh delovnih dneh po prejemu takšnega obvestila.

Člen 5

Odgovor zaprošenega organa

1. Na obvestilo o posvetovanju se odgovori v pisno v obliki, določeni v Prilogi II, ter odgovor pošlje po pošti, telefaksu ali varnih elektronskih poteh. Naslovi se na imenovane kontaktne točke organa prosilca iz člena 2, razen če organ prosilec ne določi drugače.

2. Zaprošeni organ organu prosilcu čim prej, vendar najpozneje v dvajsetih delovnih dneh po prejemu obvestila o posvetovanju, pošlje:

(a) vse relevantne informacije, ki se zahtevajo v obvestilu o posvetovanju, vključno z mnenji ali pridržki v zvezi s pridobitvijo nameravanega pridobitelja;

(b) vse bistvene informacije na lastno pobudo.

3. Kadar zaprošeni organ ne more izpolniti roka iz odstavka 2, organu prosilcu nemudoma sporoči utemeljene razloge za zamudo in navede predviden datum odgovora. Zaprošeni organ redno obvešča o doseženem napredku, in sicer na lastno pobudo ali na zahtevo organa prosilca.

4. Kadar zaprošeni organ iz utemeljenih razlogov ne more zagotoviti vseh zahtevanih informacij do roka iz odstavka 2:

(a) predloži informacije, ki jih že ima na voljo, do roka iz odstavka 2, in sicer v obliki, določeni v Prilogi II;

(b) predloži vse manjkajoče informacije, takoj ko so te na voljo, in na način, tudi ustno, ki zagotavlja, da se lahko vsi potrebni ukrepi hitro izvedejo.

5. Če se zahtevane informacije zagotovijo ustno v skladu s točko (b) odstavka 4, se nato potrdijo pisno v skladu z odstavkom 1, razen če se sodelujoči pristojni organi ne dogovorijo drugače.

Člen 6

Postopki posvetovanja

1. Organ prosilec in zaprošeni organ v zvezi z obvestilom o posvetovanju in odgovorom nanj komunicirata po najhitrejši poti izmed poti, določenih v členu 3(3) in členu 5(1), pri čemer ustrezno upoštevata zaupnost, čas dostave, obseg vsebine, ki jo je treba sporočiti, in težavnost dostopa organa prosilca do informacij.

2. Informacije, ki jih zagotovi zaprošeni organ, so po njegovi najboljši vednosti popolne, pravilne in posodobljene.

3. Po prejemu obvestila o posvetovanju zaprošeni organ organu prosilcu pravočasno sporoči vsa potrebna pojasnila v zvezi z zahtevanimi informacijami.

Organ prosilec prav tako nemudoma odgovori na zahteve po pojasnilih s strani zaprošenega organa.

4. Če ima zahtevane informacije drug organ iste države članice, iz katere prihaja zaprošeni organ, vendar ta ni pristojni organ za namene člena 24 Direktive 2013/36/EU, zaprošeni organ stori vse, kar je v njegovi moči, da hitro pridobi informacije in jih posreduje organu prosilcu v skladu s členom 5.

Če ima zahtevane informacije drug organ druge države članice ali drug organ iste države članice, ki je pristojni organ za namene člena 24 Direktive 2013/36/EU, zaprošeni organ to takoj sporoči organu prosilcu.

5. Zaprošeni organ in organ prosilec sodelujeta, da razrešita vse težave, do katerih lahko pride pri odgovoru na zahtevek.

6. Zaprošeni organ in organ prosilec drug drugemu zagotovita povratne informacije o rezultatih ocene, v zvezi s katero je potekal posvetovalni postopek, in kadar je to ustrezno, o uporabnosti informacij ali druge prejete pomoči in o vsakršnih težavah, ki so nastale pri zagotavljanju take pomoči ali informacij.

7. Kadar v ocenjevalnem obdobju pridejo na dan nove informacije ali so potrebne dodatne informacije, organ prosilec in zaprošeni organ poskrbita, da se izmenjajo vse bistvene in zadevne informacije. V ta namen se lahko po potrebi uporabljajo predloge iz prilog I in II.

8. Pristojni organi med posvetovalnim postopkom uporabljajo uradni jezik države članice Unije, ki je jezik, ki se običajno uporablja za mednarodno nadzorno sodelovanje, ter izbrani jezik ali izbrane jezike objavijo na svojih spletnih straneh. Pristojni organi držav članic, ki imajo skupen uradni jezik ali se medseboj dogovorijo o uporabi drugega uradnega jezika države članice Unije, lahko uporabljajo ta jezik.

Člen 7

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. marca 2017 Za Komisijo Predsednik Jean-Claude JUNCKER

(1) UL L 176, 27.6.2013, str. 338.

(2) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).

PRILOGA I Predloga obvestila o posvetovanju (Člen 3 Izvedbene uredbe Komisije (EU) 2017/461) Datum: … POŠILJATELJ: Država članica: Organ prosilec: Naslov: (kontaktni podatki imenovane kontaktne točke) Telefon: E-naslov: Referenčna številka: PREJEMNIK: Država članica: Zaprošeni organ: Naslov: (kontaktni podatki imenovane kontaktne točke) Telefon: E-naslov: Spoštovani, v skladu s členom 3 Izvedbene uredbe Komisije (EU) 2017/461 (1) se izda obvestilo o posvetovanju v zvezi z zadevami, ki so podrobneje opredeljene v nadaljevanju. Upoštevajte, da ocenjevalni postopek poteče [vstavite datum] (2). Zato vas prosimo, da predložite zahtevane informacije in vse druge bistvene informacije kot tudi vsakršna mnenja ali pridržke, ki jih morda imate v zvezi z nameravanim deležem, in sicer v 20 delovnih dneh od prejema tega dopisa ali, če to ni mogoče, prosimo sporočite, kdaj nam boste predvidoma lahko pomagali. Za obvestilo o posvetovanju, vaš odgovor in njuno obdelavo se uporablja Direktiva Evropskega parlamenta in Sveta 95/46/ES (3). Informacije o nameravanem deležu Identiteta nameravanih pridobiteljev, delničarjev ali družbenikov: … … … [Za fizične osebe navedite osebne podatke, vključno z imenom osebe, datumom in krajem rojstva, osebno identifikacijsko številko (kadar je na voljo) in naslovom. Za pravne osebe navedite registrirano ime, registrirani naslov sedeža, poštni naslov (če se razlikuje) in nacionalno identifikacijsko številko (kadar je na voljo)] Ime zadevnih reguliranih subjektov v državi članici zaprošenega organa in razmerje do nameravanega pridobitelja, delničarja ali družbenika: … … … [Kadar je nameravani pridobitelj, delničar ali družbenik reguliran subjekt, kot so navedeni v členu 24(1)(a) Direktive 2013/36/EU, zadostuje ime nameravanega pridobitelja, delničarja ali družbenika. Če nameravani pridobitelj, delničar ali družbenik spada v eno izmed kategorij, opredeljenih v členu 24(1)(b) ali (c) Direktive 2013/36/EU, je treba obrazložiti tudi razmerje med nameravanim pridobiteljem, delničarjem ali družbenikim in zadevnim reguliranim subjektom s sedežem v državi članici zaprošenega organa] Identiteta ciljnega podjetja ali institucije, za katero se prosi za dovoljenje: … … … Navedite registrirano ime, registrirani naslov sedeža, poštni naslov (če se razlikuje) in nacionalno identifikacijsko številko (kadar je na voljo)] Velikost trenutnega in načrtovanega neposrednega ali posrednega deleža nameravanega pridobitelja, delničarja ali družbenika v ciljnem podjetju ali institucije, za katero se prosi za dovoljenje: … … … [Vstavite informacije o delnicah ciljnega podjetja ali institucije, za katero se prosi za dovoljenje, ki so v lasti nameravanega pridobitelja, delničarja ali družbenika ali ta razmišlja o njihovi pridobitvi (po potrebi pred nameravano pridobitvijo in po njej), vključno s (i) številom in vrsto delnic podjetja, ali so delnice navadne ali druge, ki so v lasti nameravanega pridobitelja, delničarja ali družbenika ali jih ta namerava pridobiti (po potrebi pred nameravano pridobitvijo in po njej), skupaj z nominalno vrednostjo takšnih delnic, (ii) deležem skupnega kapitala podjetja, ki ga predstavljajo delnice, ki jih ima v lasti nameravani pridobitelj, delničar ali družbenik ali jih ta namerava pridobiti (po potrebi pred nameravano pridobitvijo in po njej), ter (iii) deležem skupnih glasovalnih pravic v podjetju, ki jih zagotavljajo delnice, ki jih ima v lasti nameravani pridobitelj, delničar ali družbenik ali jih ta namerava pridobiti (po potrebi pred nameravano pridobitvijo in po njej), če se ta delež razlikuje od deleža v kapitalu podjetja. Za posredne pridobitve se takšne informacije navedejo smiselno.] Podrobnosti o drugih sodelujočih organih… ….… … … … [Ali je organ prosilec v zvezi s predmetom urejanja zahtevka bil ali bo v stiku s katerim koli drugim organom v državi članici zaprošenega organa ali s katerim koli drugim organom, za katerega organ prosilec ve, da se dejavno zanima za predmet urejanja zahtevka] [Dodatne informacije, ki jih je predložil organ prosilec (če so na voljo): … … … …] Vrsta zahtevane pomoči Zahtevane posebne informacije: … … … … [Natančno opišite zahtevane posebne informacije, vključno z vsemi zahtevanimi relevantnimi dokumenti. Takšne informacije vključujejo: — rezultat najnovejše ocene ustreznosti (v smislu primernosti in sposobnosti) nameravanega pridobitelja, delničarja ali družbenika ali ustreznih uradnikov zadevnega reguliranega subjekta, kadar je na voljo; — rezultat najnovejše ocene finančne trdnosti nameravanega pridobitelja, delničarja ali družbenika ali zadevnega reguliranega subjekta ter s tem povezana javna ali zunanja revizijska poročila, kadar so na voljo; — rezultat najnovejše ocene zaprošenega organa glede kakovosti strukture upravljanja nameravanega pridobitelja, delničarja ali družbenika ali zadevnega reguliranega subjekta ter njegovih upravnih in računovodskih postopkov, sistemov notranjih kontrol, korporativnega upravljanja, strukture skupine itd., kadar je na voljo; — ali obstajajo razlogi za sum, da se v povezavi z nameravano pridobitvijo ali udeležbo izvaja pranje denarja ali financiranje terorizma oziroma se je to izvajalo ali poskušalo izvajati v preteklosti, ter vse druge specifične informacije, ki jih zahteva organ prosilec.] S spoštovanjem, [podpis] (1) Izvedbena uredba Komisije (EU) 2017/461 z dne 16. marca 2017 o določitvi izvedbenih tehničnih standardov v zvezi s skupnimi postopki, obrazci in predlogami za posvetovalni postopek med zadevnimi pristojnimi organi za nameravane pridobitve kvalificiranih deležev v kreditnih institucijah, kot je navedeno v členu 24 Direktive 2013/36/EU Evropskega parlamenta in Sveta (UL L 72, 17.3.2017, str. 57). (2) V skladu z drugim pododstavkom člena 22(2) Direktive 2013/36/EU ali po potrebi člena 15 navedene direktive. (3) Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).